Torstein Sætnan

Torstein Sivertsen Sætnan (født 2. februar 1865 i Lånke i Nord-Trøndelag, død 31. januar 1929 samme sted) var en norsk gårdbruker, misjonsvenn og ordfører i Lånke herred 1914–1922.

Han vokste opp på Vestre Setnan i Lånke som sønn av gårdbruker Sivert Thomassen Geving og Johanna Trondsdatter Julset. Han hadde to eldre søstre som vokste opp, og to eldre brødre som døde som barn, mens en yngre bror utvandret til Amerika. Han tok derfor Vestre Setnan på odel. Han var gift to ganger og fikk ingen egne barn, men tok til seg en pleiedatter. I 1923 solgte han gården, ettersom helsen ble dårligere, og var mye syk de siste årene av sitt liv.

Han tilhørte en haugiansk vennekrets i Elvran, og arbeidet i sine yngre år mye for misjonen. Han «deltok tildels også som ordets forkynner på møter og stevner». Sætnan var medhjelper i Lånke kirke i mange år og formann i menighetsrådet i fem år.

Han var medlem av Lånke herredsstyre 1905–1910 og 1914–1922, og Lånkes ordfører 1914–1922. Han var valgt ved flertallsvalg uten partilister ved alle valg frem til 1919, da han ble valgt på en jordbrukerliste. Han tilhørte opprinnelig partiet Høyre, som stod sterkt i herredet under ledelse av hans forgjenger i ordførervervet, Andreas Thyholt. Sætnan var varamannskandidat for Karl Eidsvik med støtte fra Landmandsforbundet, Høyre og Frisinnede Venstre i Stjørdalen valgkrets ved stortingsvalget 1918. Sætnan og Eidsvik fikk 14–15 % av stemmene i kretsen i 1. valgomgang, og ble ikke valgt. Sætnan sluttet seg til Bondepartiet ved dannelsen i 1920.

Han var også medlem av direksjonen i Stjørdalens Sparebank i en årrekke.

Referanser 

Ordførere i Lånke
Sp-ordførere i Nord-Trøndelag
Norske bønder
Høyre-ordførere i Nord-Trøndelag
Personer fra Stjørdal kommune